WHO diže glas protiv pripravaka biljne medicine (16/2/04) - 2004-02-15
Prema Svjetskoj zdravstvenoj organizaciji (WHO) sve veći broj pacijenata pati od neželjenih i štetnih posljedica uzimanja takvih pripra
Svjetska zdravstvena organizacija apelira na vlade diljem svijeta da uvedu kontrolu nad pripravcima biljne medicine, koji su, kaže se, rizični za uporabu. Popularnost tradicionalne medicine proširila se diljem svijeta, od zemalja u razvoju, pa do najrazvijenijih zemalja. Ta je popularnost stvorila privredni sektor koji se, kako kaže Svjetska zdravstvena organizacija, procjenjuje na više od 60 milijardi dolara godišnjeg prometa. No, sve veća uporaba pripravaka tradicionalne medicine povećala je i njihovu rizičnost po zdravlje. Prema Svjetskoj zdravstvenoj organizaciji, sve veći broj pacijenata pati od neželjenih i štetnih posljedica uzimanja takvih pripravaka, prvenstveno zbog njihove loše kakvoće, a, često, i zbog krive identifikacije ljekovitog bilja. Kako kaže direktor Odjela Svjetske zdravstvene organizacije za lijekove, Hans Hogerzeil, potrebno je ustanoviti pravila i standarde sigurnosti takvih proizvoda, koji se ponajviše izvoze iz zemalja poput Kine, Indije i Pakistana: "Problem kojemu treba obratiti posebnu pažnju je tradicionalni biljni pripravak kojemu je dodan antibiotik. Takvo proizvoljno stvaranje lijekova treba spriječiti odgovarajućim propisima. Pitanje postaje sve važnije jer međunarodna trgovina biljnim pripravcima raste vrlo brzom stopom. Radi se o ogromnom tržištu, koje danomice postaje sve veće." Svjetska zdravstvena organizacija navodi čitav niz primjera gdje je neregulirana ili neprikladna uporaba pripravaka tradicionalne medicine rezultirala tragičnim posljedicama. Primjerice, biljka Ma Huang, poznatija na Zapadu kao efedra, tradicionalno se koristi u Kini za liječenje otežanog disanja. No, u Sjedinjenim Državama, ta je medicinska biljka bila prodavana kao sredstvo za mršavljenje. Upravo je prekomjerno uzimanje efedre vezano uz desetke slučajeva srčanih i moždanih infarkta, pa i smrti.